ທ່ານນາງ Irina Bokova ຕ້ອນຮັບທ່ານ ເລຮ່ວາຍຈຸງ
(ພາບ: TTXVN)
ຫວຽດນາມ ຍາມໃດກໍ່ແມ່ນໜຶ່ງໃນບັນດາປະເທດນຳໜ້າ ແລະ ເປັນແບບຢ່າງກ່ຽວກັບການຜັນຂະຫຍາຍຜົນສຳເລັດບັນດາໂຄງການ, ການເຄື່ອນໄຫວຂອງອົງການສຶກສາວິທະຍາສາດ ແລະ ວັດທະນະທຳສປຊ (UNESCO). UNESCO ຕີລາສູງບັນດາການປະກອບສ່ວນຢ່າງແທດຈິງ ແລະ ລະອຽດຂອງຫວຽດນາມ ໃນພາລະກິດລວມຂອງອົງການ. ນີິ້ແມ່ນຄຳກ່າວປາໄສຂອງທ່ານນາງ Irina Bokova, ຜູ້ອຳນວຍການ UNESCO ທີ່ການຕ້ອນຮັບທ່ານຮອງລັດຖະມົນຕີກະຊວງການຕ່າງປະເທດຫວຽດນາມ ເລຮ່ວາຍຈຸງ, ປະທານຄະນະກຳມະການແຫ່ງຊາດ UNESCO ຫວຽດນາມ, ໃນຕອນເຊົ້າວັນທີ 28/04, ໃນຂອບເຂດເຂົ້າຮ່ວມກອງປະຊຸມສະພາບໍລິຫານ UNESCO ຄັ້ງທີ 201 ຢູ່ປາຣີ. ຕາມທ່ານນາງແລ້ວ, ຫວຽດນາມ ໄດ້ເອົາໃຈໃສ່ເຖິງການພັດທະນາແບບຍືນຍົງ ແລະ ຮັກສາສີສັນວັດທະນະທຳຂອງຊາດແມ່ນແຜນນະໂຍບາຍຢ່າງຖືກຕ້ອງ, ຍາມໃດ UNESCO ກໍ່ສະໜັບສະໜູນ ແລະ ໜູນຊ່ວຍຫວຽດນາມ ໃນບັນດາຂົງເຂດວິຊາສະເພາະທີ່ມີທ່າແຮງຂອງຕົນ. ສ່ວນທ່ານຮອງລັດຖະມົນຕີ ເລຮ່ວາຍຈຸງ ຢືນຢັນ, ຫວຽດນາມ ສືບຕໍ່ຕັ້ງໜ້າປະກອບສ່ວນເຂົ້າໃນການກຳນົດທິດການເຄື່ອນໄຫວ ກໍຄືຜັນຂະຫຍາຍບັນດາການເຄື່ອນໄຫວຂອງ UNESCO. ຫວຽດນາມ ປາດຖະໜາຢາກສືບຕໍ່ຮ່ວມມື ແລະ ໄດ້ຮັບການໜູນຊ່ວຍຂອງ UNESCO ໃນບັນດາບັນຫາການສຶກສາ, ວິທະຍາສາດ, ວັດທະນະທຳ ແລະ ຂໍ້ມູນຂ່າວສານ.
(ແຫຼ່ງຄັດຈາກ VOV)